আলাভেসের কাছে বার্সেলোনার হেরে যাওয়ার দায় নিজের কাঁধে নিয়েছেন কোচ লুইস এনরিকে। নিজেদের মাঠ কাম্প নউতে গত শনিবার রাতে নবাগত দলটির কাছে ২-১ গোলে হারে কাতালান ক্লাবটি। আগামী মঙ্গলবার চ্যাম্পিয়ন্স লিগে সেল্টিকের বিপক্ষে ম্যাচকে সামনে রেখে আলাভেস ম্যাচে শুরুর একাদশে বেশ কিছু পরিবর্তন আনেন এনরিকে। লিওনেল মেসি আর লুইস সুয়ারেসকে বেঞ্চে রেখে দল সাজান তিনি। ৩৯তম মিনিটে পিছিয়ে পড়া বার্সেলোনাকে বিরতির ঠিক পরে সমতায় ফেরান জেরেমি মাথিউ। বার্সেলোনা কোচ এর পর বদলি হিসেবে মাঠে নামান মেসি, সুয়ারেসকে। এতে আক্রমণের ধার বাড়ে এনরিকের দলের। তবে একটি প্রতি আক্রমণ থেকে ৬৫তম মিনিটে আলাভেসের জয়সূচক গোলটি করেন ইবাই গোমেস। ম্যাচ শেষে এনরিকে ভুল করেছেন বলে স্বীকার করেন। ইন্টারনেট